അബ്ദുള്കലാമിനു അക്ഷരാഞ്ജലിയുമായി മാധ്യമ പ്രവര്ത്തകന് പത്തനംതിട്ട: ഡോ. എ.പി.ജെ. അബ്ദുള്കലാമിന്റെ അഞ്ചാം ഓര്മദിനത്തില് മാധ്യമ പ്രവര്ത്തകന്റെ അക്ഷരാഞ്ജലി. മാധ്യമപ്രവര്ത്തകന് കണ്ട കലാമിന്റെ ജീവിതമാണ് അറിഞ്ഞതും അറിയാത്തതുമായ കലാം എന്ന പുസ്തകം തയാറാക്കികൊണ്ടാണ് മാധ്യമ പ്രവര്ത്തകനായ പി. മുഹമ്മദ് ഷാഫി അക്ഷരാഞ്ജലി അര്പ്പിക്കുന്നത്. അബ്ദുള് കലാമിന്റെ ജനനം മുതല് മരണംവരെയുള്ള ജീവിത ചക്രം പത്രവാര്ത്തകളുടെ രൂപത്തില് അവതരിപ്പിക്കുയാണ് പുനലൂര് സ്വദേശിയായ പി മുഹമ്മദു ഷാഫി. അറിഞ്ഞതും അറിയാത്തതുമായ കലാം എന്ന പുസ്തകത്തിലെ 150 അധ്യായങ്ങള് കലാമിന്റെ ജീവിതത്തിന്റെ നേര്ചിത്രമാണ് വരച്ചുകാട്ടുന്നത്. കലാമിന്റെ മരണശേഷമാണ് പുസ്തകത്തിന്റെ പണിപ്പുരയിലേക്ക് കടക്കുന്നത്. തന്റെ പത്രശേഖരവും മാധ്യമരംഗത്തെ സുഹൃദ് ബന്ധങ്ങളും പുസ്തകം തയാറാക്കുന്നതിന് സഹായിച്ചു.അബ്ദുള് കലാമിന്റെ രാമേശ്വരത്തെ വീട്ടില്വച്ച് അദ്ദേഹത്തിന്റെ ജ്യേഷ്ഠ സഹോദരന് മുത്തുമീരാന് ലബ്ബയും മകള് ഡോ. എം. നസീമയാണ് പുസ്തകത്തിന്റെ കൈയെഴുത്തു പ്രതി പ്രകാശനം ചെയ്തത്.